Negejarige verdrink in BloemfonteinDie toneel in McKenziestraat waar die negejarige op 27 Desember 2016 verdrink het (Foto: Netcare 911) ŉ Negejarige van Kaapstad, wat vir die vakansie in Bloemfontein gekuier het, het verdrink toe hy en sy maats in ŉ rivier gaan swem het. “Paramedici is omstreeks 13:50 na die toneel in McKenziestraat ontbied,” het Chris Botha, woordvoerder van Netcare 911, gesê. “Die seun het onder die water verdwyn terwyl die klomp maats saam geswem het.” Polisieduikers is van die voorval in kennis gestel en hulle het opgedaag om die kind te vind. “Hulle het die paramedici na die toneel ontbied om op bystand te wees,” het Botha bygevoeg. “Die kind is ondersoek nadat hy uit die water gehaal is, maar is op die toneel dood verklaar.”